Hans von der Pahlen

Vabahärra **Hans von der Pahlen** (28. oktoober 1740 Palmse – 19. mai 1817 Palmse) oli baltisaksa aadlik, Venemaa keisririigi riiginõunik, kriminaalkohtupalati president ja mõisnik.

Hans von der Pahlen oli Palmse, Aaspere ja Kassari mõisniku Arend Dietrich von der Pahleni (1707–1753) ja Magdalena Elisabeth (sünd. von Derfelden`i (1710–1793) poeg. Tema vend Peter Ludwig von der Pahlen (1745–1826) oli 1792–1795 Riia asehaldurkonna kuberner, 1795–1796 Kuramaa kubermangu ja Piltene kindralkuberner ning 1798–1800 Peterburi sõjakuberner, kellele 1799. aastal kinkis Paul I krahvitiitli ja 1800–1801 oli ta Ingeri-, Viiburi-, Liivi-, Eesti- ja Kuramaa tsiviilülemjuhataja (kindralkuberner).

Elukutselise sõjaväelasena teenis Vene keisri Peeter III ja keisrinna Katariina II teenistuses Preisimaal ja Poolas ning laevastikuga  1770. aastal Çeşme lahingus, kus ta raskelt haavata sai. 

Ta oli Eestimaal Virumaa Palmse ja Hiiumaa Vanamõisa mõisnik ning Liivimaa Brieži mõisa rentnik.
## Tegevus Palmse mõisas

Hans von der Pahlen saabus Palmse mõisa 1773. aastal. 1775. aastal kirjutati mõis pärandilepinguga tema nimele. Esimesi ehitustöid oli vana viinaköögi asendamine uuega. Kuna 1766. aastal avanes siin toodetud piiritusele Venemaa turg, sai viinapõletamine mõisnike üheks peamiseks tuluallikaks. Järgmisel aastal valmis nuumhärgade tall – viinapõletamisest järele jääv praak oli suurepärane loomasööt. Pealegi olevat loomadele praaka söötes saadud hoopis rammusamat sõnnikut ning väetise varal tõusis mõisapõldude saagikus. Hans von der Pahleni ajal ehitati veel kivist karjahoov, telliselööv Võsule, Sakussaare viinaköök. Tänapäevase ilme saanud härrastemaja valmis 1785. aastal. Sellest ajast pärinevad ka härrastemaja ülakorruse baroksed ahjud. Sama korruse trepikäsipuu sisse nikerdatud aastaarv 1785 ja initsiaalid HP (Hans Pahlen) näitavad maja ümberehitamise lõppu ja tolleaegse mõisahärra nime. Hans von der Pahlen ajal alustati mõisnike Ilumäel asuva hauaplatsi ümbritsemist kivimüüriga, esimesena maeti sinna Gustav Friedrich von der Pahlen. 
## Riigiteenistus
Aastatel 1773–1783 oli ta Eestimaa kubermanguvalitsuse nõunik ja 1783–1798 asehalduskorra ajal Tallinna asehaldurkonna kohtupalati kriminaalkohtu president (*Präs. d. Gerichtshofs peinl. Sachen*). 1790. aastast riiginõuniku teenistusastmes, 1797. aastast tegelik riiginõunik. 1798–1817 oli ta Eestimaa rüütelkonna maanõunik. 1807. aastast salanõunik. 1814. aastal autasustati Püha Anna I klassi ordeniga. 

## Perekond
Hans von der Pahlen oli abielus Kolga mõisast pärit Beate Ulrika Sophiaga von Stenbock'iga (1759–1845). Järglased:

* Anna Magdalena Juliane von der Pahlen (1776–1808)
* Natalie Wilhelmine Helene von der Pahlen  (1778–1838) 
* Carl Magnus von der Pahlen (1779–1863) 
* Alexis Hans Dietrich von der Pahlen (1780–1804) 
* Margarethe Charlotte Elisabeth von der Pahlen (1782- 1871)
* Aurota Sophie von der Pahlen (1785–1879)  
* Gustav Friedrich von der Pahlen (1787–1804) 
* Juliane Auguste Beate von der Pahlen (1789–1790) 
* Alexandra Emilie Pauline von der Pahlen (1794–1848) 
* Johanna (Janette) von der Pahlen ( 1798–1829)
## Viited

## Välislingid
*Hans Pahlen, till Palms i Tristfers socken, och Wannamois i Dagö socken, båda i Estland. Född 1740 Överstelöjtnant 1773. Kollegie- och guvernementsråd i Reval 1774. President i revalska hovrätten 1783. Statsråd 1790. Lantråd i Estland 1802. Geheimeråd och RRS:tAO1kl. Död 1817, www.adelsvapen.com
* Susanna Murel, Ajalooblogi: Aasta oli siis….1796. Hans von der Pahleni arveraamatutest, virumaamuuseumid.ee
* Walter Riccius, Schlösser und Gärten. Das Gut Palmse und seine Akteure, GRIN-Verlag München 2026, ISBN Nr. 978-3-38917-137-0;
*